**ELŐTERJESZTÉS**

A Gazdasági és Városstratégiai Bizottság

2017. február 27-i ülésére

**Tájékoztató a légszennyezés csökkentése érdekében elrendelhető intézkedések megtételével kapcsolatos szabályokról**

A Közgyűlés a 15/2017.(II.2.) Kgy. számú határozatával felkérte a jegyzőt, vizsgálja meg, milyen feltételekkel rendelhető el a városban a légszennyező anyagok csökkentése érdekében az ingyenes tömegközlekedési szolgáltatás igénybevétele és ennek eredményét terjessze a Gazdasági és Városstratégiai Bizottság soron következő rendes ülése elé.

A légszennyezés csökkentése érdekében elrendelhető korlátozó intézkedések – közöttük az ingyenes tömegközlekedési szolgáltatás igénybevételének – szabályozására az alábbiak szerint teszek javaslatot.

A levegő védelméről szóló 306/2010.(XII.23.) Korm. rendelet (Korm. rendelet) szerint azokon a településeken, ahol a szmoghelyzet kialakulásával kell számolni és a légszennyezettség folyamatos mérésének feltételei adottak, a veszélyhelyzet elkerüléséhez és az esemény tartósságának csökkentéséhez rövid távú cselekvési tervet (füstköd-riadó tervet) kell kidolgozni és végrehajtani. A Korm. rendelet 2. melléklete tartalmazza a füstköd-riadó tervek készítésének feltételeit és azok tartalmi követelményeit.

Tekintettel arra, hogy Szombathely Megyei Jogú Városban a légszennyezettség folyamatos mérésének feltételei a Markusovszky u. 8. szám alatt 2014. április 1. napjától biztosítottak, valamint az itt működő automatikus mérőállomás feldolgozott adatai alapján - első alkalommal - az elmúlt hónapban Szombathely városában is elérte a tájékoztatási küszöbértéket a levegő szálló por (PM10) koncentrációja, így megállapítható, hogy időszerű egy füstköd-riadó terv kidolgozása.

A szmoghelyzet kétféle fokozatba sorolható a légszennyező anyagok (PM10, kén-dioxid, szén-monoxid, nitrogén-dioxid, ózon) koncentrációja szerint.

Enyhe légszennyezettség esetén a jogszabályban meghatározott tájékoztatási küszübérték elérésekor a tájékoztatási fokozat elrendelésére kerül sor, melynek cselekvési terve jellemezően a lakosság és a légszennyezők önkéntes önkorlátozó intézkedéseire épül.

Extrém légszennyezettség esetén a riasztási küszöbérték elérésekor a polgármester azonban az ajánlások helyett már kötelezéseket bocsáthat ki a légszennyezettség mielőbbi csökkentése érdekében.

A szmoghelyzet bármely fokozatának kialakulása esetén a lakosságot arról szervezett módon tájékoztatni kell.

Riasztási fokozat esetén és a szmoghelyzet megszüntetéséhez, vagy hatásainak enyhítéséhez szükséges mértékben, arra alkalmas módon a füstköd-riadó terv alapján a helyhez kötött és a mozgó légszennyező források működése korlátozható vagy megtiltható.

Tájékoztatási fokozat esetén a lakosság felkérhető a szmoghelyzet további romlását megelőző intézkedésekre, különösen a kedvezőtlenül sok szennyezőanyagot kibocsátó gépjárművek (4 alatti környezetvédelmi osztályba tartozó járművek) használatának mellőzésére, az egyéni gépjárműhasználat mérséklésére, a közösségi közlekedés igénybevételének előnyben részesítésére, a szilárd- és olajtüzelésű berendezések használatának mérséklésére, a porképződéssel járó tevékenységek (építkezési munkáltok, építési anyagok szállítása, stb.) végzésének kerülésére.

A helyhez kötött légszennyező pontforrások üzemeltetőit (gazdasági társaságokat) - hivatkozva azok társadalmi felelősségvállalására – szintén fel kell kérni a kibocsátásuk csökkentésére.

A kén-dioxid és/vagy a szálló por tájékoztatási vagy riasztási küszöbérték túllépése esetén egyaránt megfontolandó az avar és kerti hulladékok nyílt téri égetésének tilalmát elrendelni.

Riasztási fokozat esetén az aktuális helyzet jellegét, súlyosságát mérlegelve a helyhez kötött légszennyező pontforrások üzemeltetői (gazdasági társaságok) tevékenységük korlátozására vagy felfüggesztésére kötelezhetőek, tilthatóvá válik a porkibocsátással járó tevékenységek (építkezési munkálatok, építési anyagok szállítása, stb.) végzése, elrendelhető a gépjárművek használatának korlátozása a város közigazgatási határán belül - kivéve a városi elkerülő utakon - oly módon, hogy a szmogriadó fennállása esetén csak a korszerű környezetvédelmi besorolású, a 4-15. környezetvédelmi osztályba tartozó járművek közlekedhetnének a 22 órától 6 óráig tartó időszak kivételével.

Ezen fokozatnál elrendelhető lenne, hogy a városi tömegközlekedés igénybevétele - feltétel pl. forgalmi engedély felmutatása nélkül - a szmoghelyzet fennállásának időtartama alatt a lakosság részére ingyenes.

A korlátozó intézkedések betartatása érdekében szükséges ellenőrzéseket végezni, illetve szükség szerint szankciókat alkalmazni az arra jogosult szervezetek bevonásával.

Kérem a Tisztelt Bizottságot, hogy az előterjesztést megtárgyalni és a határozati javaslatban foglaltakat elfogadni szíveskedjék.

**Szombathely, 2017. február „ ”**

 **/: Dr. Puskás Tivadar :/**

|  |  |  |
| --- | --- | --- |
|  |  |  |